**Dôvodová správa**

1. **Všeobecná časť**

Návrh zákona, ktorým sa dopĺňa zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisovpredkladajú na rokovanie Národnej rady Slovenskej republiky poslanci Národnej rady Slovenskej republiky Martin Poliačik, Lucia Ďuriš Nicholsonová a Juraj Droba.

**Cieľom predloženého návrhu je zakotviť v právnom poriadku Slovenskej republiky povinnosť škôl vydať osobám, ktoré podstúpili zmenu pohlavia, nové doklady o získanom vzdelaní.** Zmena pohlavia súvisí o. i. aj so zmenou úradnej identity. Osoba, ktorá mení pohlavie, mení meno a priezvisko, dostáva nový preukaz totožnosti, pričom tretie osoby z preukazu totožnosti nevedia posúdiť, či daná osoba bola minulosti nositeľom mena uvedeného v doklade o získanom vzdelaní. Nastavenie súčasnej legislatívy nepredpokladá vydávanie dokladov o získanom vzdelaní znejúcich na nové meno a priezvisko a teda nositeľov so zmeneným pohlavím stavia do zložitých životných situácií napr. výberových konaniach pri uchádzaní sa o zamestnanie. Preto sa predloženou novelou zákona zakotvuje školám povinnosť vydať nové doklady o získanom vzdelaní a to na žiadosť fyzickej osoby, ktorá podstúpila zmenu pohlavia.

Návrh zákona je v súlade s Ústavou Slovenskej republiky, zákonmi a ďalšími všeobecne záväznými právnymi predpismi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.

Návrh zákona nebude mať negatívny vplyv na verejné financie. Návrh zákona nebude mať vplyv na podnikateľské prostredie, životné prostredie, nepredpokladá sa ani negatívny vplyv na informatizáciu spoločnosti a ani sociálny vplyv.

1. **Osobitná časť**

**K Čl. I**

Doplnením § 18 školského zákona sa ukladá školám povinnosť vydať fyzickým osobám, ktoré podstúpili zmenu pohlavia, na ich žiadosť nové doklady o získanom vzdelaní, ktoré budú obsahovať nové údaje týkajúce sa úradnej identity týchto osôb. Žiadateľ - fyzická osoba, u ktorej došlo k zmene pohlavia, bude musieť vzdelávacej inštitúcii preukázať zmenu mena, priezviska alebo rodného čísla z dôvodu zmeny pohlavia verejnou listinou. Nový doklad o získanom vzdelaní bude mať povahu odpisu, ktorý nebude síce doslovný, ale po zohľadnení novej identity osoby, žiaka-absolventa školy bude svojím obsahom zodpovedať prvopisu, čo bude vyjadrené v doložke. Zároveň sa ustanovuje, že vysoká škola bude môcť od žiadateľa žiadať úhradu nákladov za vydanie nového dokladu získanom vzdelaní v sume najviac 10 eur.

**K Čl. II**

Navrhuje sa nadobudnutie účinnosti novely zákona na 1. mája 2017.